ORDE do 10 de xuño de 2011 de aprobación definitiva da modificación puntual do Plan Xeral de Ordenación Municipal do Concello de Vedra referente a camiños públicos.
Consellería de Medio Ambiente, Territorio e Infraestruturas — III. Outras disposicións — 24/06/2011

O Concello de Vedra solicita a aprobación definitiva da modificación puntual referida, en virtude do artigo 85.7 da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Vedra dispón, na actualidade vixente, dun plan xeral de ordenación municipal aprobado definitivamente por orde da CPTOPT do 8.5.2007.
2. No expediente figuran informes xurídicos (6.4.2010, 25.11.2010 e 5.4.2011) e técnicos (3.6.2010, 24.11.2010 e 5.4.2011).
3. A Secretaría Xeral de Calidade e Avaliación Ambiental decidiu o 12.5.2010 non someter a modificación ao procedemento de avaliación ambiental estratéxica.
4. Non se someteu a informe previo a aprobación inicial, ao abeiro das disposicións do artigo 93.4 da LOUG referidas a modificacións que non atinxan á reclasificación do solo, non incrementen a intensidade de uso nin alteren os sistemas xerais.
5. O Concello Pleno aprobou inicialmente a modificación o 17.6.2010. Sometida a información pública polo prazo de dous meses (
El Correo Gallego
e
La Voz de Galicia
do 8.7.2010 e DOG do 10.8.2010) e comunicada aos concellos lindeiros de Teo, Santiago de Compostela, Boqueixón e A Estrada, foi obxecto de dúas alegacións.
6. Constan informes favorables da deputación provincial (12.8.2010), da Dirección Xeral de Patrimonio Cultural (1.9.2010) e de Augas de Galicia (20.10.2010).
7. Solicitouse tamén o informe do Servizo Provincial de Estradas da CMATI (entrada o 9.7.2010), que non foi emitido, segundo a certificación municipal do 15.10.2010.
8. O proxecto foi aprobado provisionalmente polo Pleno municipal do 25.4.2011.
9. O concello remitiu, mediante escrito do 3.5.2011, expediente administrativo, un proxecto aprobado inicialmente e tres exemplares do proxecto aprobado provisionalmente.
II. Obxecto da modificación proposta.
A modificación pretende realizar unha corrección de erros detectados no Plan Xeral de Ordenación Municipal en materia de camiños rurais; incluíndo no PXOM 38 tramos de vías públicas que non foron grafados nos planos de ordenación do plan.
III. Análise e consideracións.
Analizada a documentación remitida polo Concello de Vedra, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, cómpre sinalar:
1. As razóns de interese público alegadas na modificación fundaméntanse na adaptación do planeamento á realidade mediante o grafado da vía pública realmente existente e a delimitación das súas alineacións; o que encaixa dentro das razóns precisas segundo o artigo 94.1 da LOUG.
2. A modificación refírese a 47 tramos de camiños rurais xa existentes, de titularidade municipal, que se recollen nos correspondentes planos de concentración parcelaria que se xuntan, que non foran tidos en conta nos planos do PXOM.
3. Enténdense cumpridas as observacións que condicionan o informe favorable da Dirección Xeral de Patrimonio (aliñacións no contorno de dous elementos catalogados).
Ao abeiro do establecido no artigo 89 da LOUG, e no artigo 3 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
IV. Resolución.
Polo antedito, e de conformidade co artigo 85.7 a) da Lei 9/2002, do 30 de decembro, de ordenación urbanística e protección do medio rural de Galicia, resolvo:
1.º Outorgar a aprobación definitiva á modificación puntual do PXOM do Concello de Vedra, relativa a camiños públicos.
2.º De conformidade co disposto nos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no
BOP
a normativa e ordenanzas do PXOM.
3.º Notifíquese esta orde ao concello e publíquese no
Diario Oficial de Galicia
.
4.º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de xuño de 2011.